奉送駒父師川二郎中赴召四言
作者：洪炎
朝代：宋

paragraphs: 火中暑退，庚伏在婁。
赫熾方炎，金石欲流。
之二大夫，服章紑紑。
文昌臺郎，祗命是憂。
中江有舳，中涂有輈。
風檣雨轂，長夏爲秋。
白雲在天，崒如巖丘。
倏忽西東，不我告謀。
翩翩者鵠，俯矚魚游。
將逝復止，矯影河洲。
嗟予去國，三葛于休。
止車生耳，永謝鳴騶。
揮袂江干，長嘯林幽。